Πρόταση οδηγίας του Συμβουλίου για την τροποποίηση της οδηγίας 91/439/ΕΟΚ σχετικά με την άδεια οδήγησης

(96/C 110/05)

COM(96) 55 τελικό - 96/0040(SYN)

(Υποβλήθηκε από την Επιτροπή στις 21 Φεβρουαρίου 1996)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75,

την πρόταση της Επιτροπής,

Σε συνεργασία με το Ευρωπαϊκό Κοινοβούλιο,

τη γνώμη της Οικονομικής και Κοινωνικής Επιτροπής,

Εκτιμώντας:

ότι η οδηγία 91/439/ΕΟΚ του Συμβουλίου, της 29ης Ιουλίου 1991, σχετικά με την άδεια οδήγησης (1), όπως τροποποιήθηκε τελευταία από την οδηγία . . ./. . ./ΕΚ (2), ορίζει ότι οι εθνικές άδειες οδήγησης εκδίδονται σύμφωνα με το κοινοτικό υπόδειγμα που περιγράφεται στο παράρτημα Ι [ή Ια] (3) και ότι πρέπει να περιέχουν τους όρους υπό τους οποίους επιτρέπεται να οδηγεί ο κάτοχος της αδείας 7

ότι το παράρτημα Ι [και το παράρτημα Ια] προβλέπει(-ουν) ότι αυτές οι τυχόν πρόσθετες ή περιοριστικές μνείες πρέπει να έχουν κωδικοποιημένη μορφή 7

ότι οι κωδικοί, οι οποίοι αφορούν τους όρους έκδοσης που διέπονται από τις διατάξεις της οδηγίας 91/439/ΕΟΚ, ισχύουν σε όλη την επικράτεια της Κοινότητας 7

ότι, σύμφωνα με την αρχή της επικουρικότητας, χρειάζεται κοινοτική δράση για να επιτραπεί η κατανόηση και η αμοιβαία αναγνώριση των αδειών οδήγησης και για να διευκολυνθεί η ελεύθερη κυκλοφορία των προσώπων, καθώς επίσης για να αποφευχθούν οι πρακτικές δυσχέρειες, τις οποίες θα είχαν να αντιμετωπίσουν οι οδηγοί, οι επιχειρήσεις οδικών μεταφορών, οι διοικήσεις και οι ελεγκτές σε περίπτωση διαφορετικών εθνικών κωδικοποιήσεων 7

ότι αρμόζει να προβλεφθεί απλουστευμένη διαδικασία για την προσαρμογή των τεχνικών πτυχών των κοινοτικών κωδικών και όλων των διατάξεων των παραρτημάτων Ι, [Ια], ΙΙ και ΙΙΙ της οδηγίας 91/439/ΕΟΚ 7

ότι, επ' ευκαιρία της παρούσας τροποποίησης, αρμόζει, για λόγους σαφήνειας και συμβατότητας με την οδηγία 92/61/ΕΟΚ του Συμβουλίου (4) σχετικά με την έγκριση τύπου των μηχανοκίνητων δίκυκλων ή τρίκυκλων οχημάτων, να ευθυγραμμισθεί ο όρος «μοτοσικλέτα» όσον αφορά την ταχύτητα εκ κατασκευής,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι.2 έκτη περίπτωση [και το παράρτημα Ια 2.12] της οδηγίας 91/439/ΕΟΚ τροποποιείται(-ούνται) ως εξής:

«- κωδικοί 01 έως 99: εναρμονισμένοι κοινοτικοί κωδικοί

>ΘΕΣΗ ΠΗΝΑΚΑ>

Η τυχόν υποδιαίρεση των κωδικών θα καθορισθεί, εφόσον χρειασθεί, σύμφωνα προς τις διατάξεις του άρθρου 2 της παρούσας οδηγίας, ιδίως για τους κωδικούς 04, 05, 44 και 55.»

Άρθρο 2

Στο άρθρο 7 της οδηγίας 91/439/ΕΟΚ προστίθεται το ακόλουθο σημείο 6:

«6. Για την προσαρμογή των παραρτημάτων Ι, [Ια], ΙΙ και ΙΙΙ της οδηγίας 91/439/ΕΟΚ στην τεχνολογική και επιστημονική πρόοδο, η Επιτροπή επικουρείται από επιτροπή απαρτιζόμενη από αντιπροσώπους των κρατών μελών, της οποίας προεδρεύει ο αντιπρόσωπος της Επιτροπής. Ο αντιπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Η επιτροπή εκδίδει γνώμη επί του σχεδίου εντός προθεσμίας, την οποία μπορεί να ορίσει ο πρόεδρος εφόσον το θέμα επείγει. Η γνώμη εκδίδεται με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση αποφάσεων που το Συμβούλιο καλείται να λάβει κατόπιν πρότασης της Επιτροπής. Στην ψηφοφορία της επιτροπής, η καταμέτρηση των ψήφων πραγματοποιείται όπως ορίζει το προαναφερθέν άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή αποφασίζει μέτρα τα οποία εφαρμόζονται αμέσως. Ωστόσο, εάν η επιτροπή δεν είναι σύμφωνη με τα μέτρα, τα μέτρα κοινοποιούνται αμέσως από την Επιτροπή στο Συμβούλιο. Τότε, η Επιτροπή μπορεί να μεταθέσει κατά ένα μήνα κατ' ανώτατο όριο, από την ημερομηνία της κοινοποίησης, την εφαρμογή των μέτρων που έχει αποφασίσει. Το Συμβούλιο αποφασίζοντας με ειδική πλειοψηφία μπορεί να λάβει διαφορετική απόφαση εντός της προθεσμίας που αναφέρεται στο προηγούμενο εδάφιο.»

Άρθρο 3

Η τρίτη περίπτωση της παραγράφου 3 του άρθρου 3 της οδηγίας 91/439/ΕΟΚ τροποποιείται ως εξής:

«- με τον όρο "μοτοσικλέτα" νοείται κάθε δίκυκλο όχημα, με ή χωρίς καλάθι (side-car), του οποίου η μέγιστη εκ κατασκευής ταχύτητα είναι ανώτερη των 45 χιλιομέτρων ανά ώρα ή, εφόσον το όχημα είναι εξοπλισμένο με θερμικό κινητήρα πρόωσης, του οποίου ο κυβισμός είναι ανώτερος των 50 cm³.»

Άρθρο 4

1. Τα κράτη μέλη θεσπίζουν, κατόπιν διαβούλευσης με την Επιτροπή, τις νομοθετικές, διοικητικές ή κανονιστικές διατάξεις που απαιτούνται για την εφαρμογή της παρούσας οδηγίας από την 1η Ιουλίου 1996.

2. Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευσή τους από παραπομπή στην παρούσα οδηγία. Ο τρόπος της παραπομπής αποφασίζεται από τα κράτη μέλη.

Άρθρο 5

Η παρούσα οδηγία αρχίζει να ισχύει την 20ή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 6

Η παρούσα οδηγία απευθύνεται στα κράτη μέλη.

(1) ΕΕ αριθ. L 237 της 24. 8. 1991, σ. 1.

(2) Πρόταση COM(95) 166 τελικό της 10. 5. 1995.

(3) Οι όροι εντός αγκύλης παραπέμπουν στο παράρτημα Ια εφόσον εκδοθεί από το Συμβούλιο η πρόταση COM(95) 166 τελικό.

(4) ΕΕ αριθ. L 225 της 10. 8. 1992, σ. 75.